Roger Penrose

Roger Penrose (født 8. august 1931 i Colchester) er en britisk matematiker, teoretisk fysiker og populærvitenskapelig forfatter, som i 2020 har professor emeritus status ved University of Oxford.

 Liv og virke 
 Bakgrunn
Roger Penrose er sønn av Margaret (Leathes) og psykiater og genetiker Lionel Penrose. Hans farforeldre var den irskfødte kunstneren J. Doyle Penrose og Elizabeth Josephine Peckover. Hans morforeldre var fysiologen John Beresford Leathes og hans hustru Sonia Marie Natanson, som var en jødisk russer som hadde forlatt St. Petersburg sent i 1880-årene. Hans onkel er kunstneren Roland Penrose, hvis sønn med fotografen Lee Miller er Antony Penrose. Roger Penrose er bror til legen Oliver Penrose, genetikeren Shirley Hodgson og om stormesteren i sjakk Jonathan Penrose.

Penrose gikk på University College School og University College, hvorfra han gikk ut med en førsteklasses eksamen i matematikk.

Forskning
Penrose har gjort mange viktige bidrag innen den matematiske fysikken, spesielt innen relativitetsteori. Han beviste sammen med Stephen Hawking i 1965 at relativitetsteorien muliggjør forekomsten av svarte hull, det såkalte singularitetsteoremet. Penrose fant også opp spinnettverk, et viktig verktøy innen slingkvantegravitasjon, og populariserte penrosediagrammet for å beskrive sammenheng mellom punkter i romtiden. Han er opphavsmann til twistorteorien, som han foreslår fremfor strengteori som løsning på kvantegravitasjon.

Som matematiker er han kjent for penrosetessellasjonen, hvor to enkle geometriske figurer tessellerer et plan uperiodisk. I 1955, tre år før han tok sin doktorgrad ved Cambridge, oppdaget han pseudoinversen for ikke-kvadratiske matriser.

Penrose står bak den kontroversielle «Orch-OR-teorien» om den menneskelige bevisstheten. I bøkene The Emperor's New Mind (1989) og Shadows of the Mind (1997) argumenterer han med Gödels ufullstendighetsteorem og stopproblemet som grunnen til at den menneskelige tankeevnen er for avansert til å være algoritmisk og at bevisstheten må bygge på kvantefysikalske fenomener. Teorien har blitt kritisert av blant andre David Chalmers og Max Tegmark.

Penrose ga i 2004 ut boken The Road to Reality: A Complete Guide to the Laws of the Universe, som på 1100 sider behandler de sentrale teoriene innen den moderne fysikken.

 Utmerkelser 
Penrose ble i dronningens bursdagsliste for 1994 utnevnt til Knight Bachelor.Official announcement knighthood. The London Gazette s. 1-2, 11. juni 1994. Han ble dermed adlet og fikk rett til å føre tiltaleformen sir foran sitt navn.

I 2000 ble Penrose gjort til medlem av  Order of Merit.Official announcement The London Gazette, 26. mai 2000.

I 2020 ble det annonsert at Penrose mottar nobelprisen i fysikk for sitt arbeid med sorte hull. Han deler prisen med Reinhard Genzel og Andrea Ghez.

 Priser (utvalg) 
 2020 - Nobelprisen i fysikk
 2008 – Copleymedaljen
 2000 – Karl Schwarzschild-medaljen
 1991 – Naylorprisen
 1990 – Albert Einstein-medaljen
 1988 – Wolfprisen i fysikk
 1985 – Royal Medal (fysikk)
 1975 – Eddingtonmedaljen

 Se også 
 Penrosetriangel
 Penrosetrapp

 Referanser 

 Eksterne lenker 
 En bokanmeldelse av The Emperor's New Mind

Kategori:Britiske matematikere
Kategori:Britiske fysikere
Kategori:Order of Merit
Kategori:Wolfprisen i fysikk
Kategori:Medlemmer av Royal Society
Kategori:Mottakere av Copleymedaljen
Kategori:Personer fra Colchester
Kategori:Engelske humanister